DR er flyttet ind i Sonos-app’en

Det er ikke fordi, der er blevet råbt højt om det, men DR er nu flyttet ind i Sonos-app’en som en selvstændig tjeneste. Det betyder, at du kan lytte til både radiokanaler og podcasts uden at skulle igennem tredjepart såsom radiotjenesten tuneIn. Tværtimod optræder DR nu som en tjeneste på lige fod med Spotify, Apple Music og stribe andre musiktjenester.

I app’en står der, at DR Radio “giver dig adgang til alle DRs live kanaler, alle DRs podcasts og DRs særlige podcastproduktioner”. Af uvisse årsager er tjenesten stadig mærket som preview, men det skyldes måske, at DR løbende laver forbedringer. Danmarks Radio har, så vidt vi kan opsnuse, endnu ikke været offentligt ude med besked om Sonos-samarbejdet. Under alle omstændigheder fungerer det perfekt her på redaktionen.

Ud over de landsdækkende ni radiostationer giver app’en også adgang til ti forskellige DR P4 distrikter. Sonos app’en kan hentes i App Store.

DR er flyttet ind i Sonos-app’en